Kegyelem nektek és békesség Istentől a mi Atyánktól és az Úr Jézus Krisztustól! Ámen

2Móz 12, 1-11  
*Azután ezt mondta az ÚR Mózesnek és Áronnak Egyiptom földjén: 2Ez a hónap lesz az első hónapotok. Ez lesz számotokra az első az év hónapjai között. 3Mondjátok meg Izráel egész közösségének: Ennek a hónapnak a tizedikén vegyen magának családonként mindenki egy bárányt, házanként egy-egy bárányt. 4Ha egy házban kevesen vannak egy bárányra, akkor a legközelebbi szomszédjukkal együtt vegyenek a lélekszámnak megfelelően. Vegyétek számításba, hogy ki mennyit tud enni a bárányból. 5Legyen a bárány hibátlan, hím és egyéves. Juhot vagy kecskét vegyetek. 6Ennek a hónapnak a tizennegyedik napjáig tartsátok magatoknál, azután estefelé vágja le Izráel egész gyülekezeti közössége. 7Vegyenek a vérből, és kenjék a két ajtófélfára és a szemöldökfára azokban a házakban, ahol megeszik. 8Még ugyanazon az éjszakán egyék meg a húst: tűzön megsütve, kovásztalan kenyérrel; keserű füveket egyenek hozzá. 9Ne egyétek nyersen, se vízben főzve, csak tűzön megsütve, és a feje, a lábszárai és a belső részei együtt legyenek. 10Ne hagyjatok belőle reggelre. Ha mégis marad belőle reggelre, azt égessétek el. 11Így egyétek: legyen a derekatok felövezve, sarutok a lábatokon, bototok a kezetekben, és sietve egyétek: az ÚR páskája ez.*

Kegyelembe vont Gyülekezet!

Nem jó az az érzés, ha kihagynak valamiből, szoktuk is mondani: „Rossz, hogy kihagytak!”. Szeretünk részesei lenni a közösségnek, az izgalmas történéseknek, és valljuk be, a legtöbb esetben a kósza híreknek és pletykáknak. Érezzük, nem véletlen az se, hogy folyton ott kell legyen nálunk a telefon, az internet, nehogy lemaradjunk, kimaradjunk valamiből.   
Ugyanakkor azt is tudjuk, hogy bizony vannak olyan helyzeteink, amikor örömmel állapítjuk meg, hogy „jó, hogy ebből most kimaradtam”. Nem minden van a javunkra.

Kiskamaszként, gyerekként még fontosabbnak tud látszani, hogy ne hagyjanak ki - egy részről, mert kirekesztett érzése támad az embernek, más részről, mert jó a menők, a hangadók csapatához tartozni.   
Tisztán emlékszem én is egy alkalomra, amikor egy tornaóra helyett elhívott az osztályfőnökünk, mert valamiről beszélni akart. Mint kiderült az évfolyamnak az ilyen hangadó embereivel együtt hívott el. Izgatott voltam és örültem, hogy a részese lehetek ennek a csapatnak. Aztán kiderült, hogy az osztályfőnök egy rongálás miatt hívta el ezt a néhány embert. Ott helyben persze a kiutat kerestem, a szabadulást, mert semmi közöm sem volt a dologhoz és bizony nagyon örültem, mikor ez igazolódott is és megszabadultam a bűnösök köréből. Aztán utólag egy másik szorongató érzés, gondolat fogott el, mégpedig, hogy mennyire szégyellem magam, hogy én ehhez a körhöz akartam tartozni és oda is soroltak. Utólag már sokkal jobban örültem volna, ha engem még csak feltételezés, vagy tévedés miatt sem sorolnak a pusztítók, a rombolók közé.

Van, hogy jobb kimaradni! Bizony még akkor is, ha a környezetünk, a társadalmunk azt harsogja, hogy légy te is a részese egy adott dolognak, mert megéri, mert akkor elismerünk, mert attól leszel valaki. Látjuk akár a mai magyar közéletben, akár a saját személyes életünkben, hogy nem jó, veszedelmes, szörnyen nagy csapda az ilyen hangoknak és elvárásoknak engedni.

Az alapigénk a páska Isten általi elrendelését írja le. A tizedik csapás, az egyiptomi elsőszülöttek halála, amit a fáraó a saját fejére és népére hoz, mint büntetés. Ő mondja ki ezt az ítéletet, de a népnek, az egyes embernek még ezután is van lehetősége a megtérésre, ha Isten szavára, az Ő útmutatására hallgat inkább.  
Isten a páskát, a bárány vérét ajánlja, mint kiutat, ahogyan hallottuk, szinte recept szerűen leírva, hogy hogyan is és mit is kell tenni. Ez persze mind külsőség, a lényeg a hit, az az elkötelezett döntés, hogy kinek a szavára hallgatok, hogy miben akarom, hogy részem legyen és miből akarok kimaradni.

A teljes páska szó jelentése: „kihagyni” valamiből. Ahogyan Isten igéjében olvassuk: *„Mert átvonulok ezen az éjszakán Egyiptom földjén, és megölök minden elsőszülöttet Egyiptom földjén, akár ember, akár állat az. Ítéletet tartok Egyiptom minden istene fölött – én, az Úr. De az a vér jel lesz a házakon, amelyekben vagytok. Ha meglátom a vért, akkor kihagylak benneteket, és nem ér majd a pusztító csapás titeket”*. Kihagyja az Úr azt, aki hisz és ennek jelét adja.   
Kimaradni valamiből, itt is jó volt. Kimaradni a csapásokból, kimaradni a csúfolódok, kimaradni az elnyomók, kimaradni a világi hatalommal fölényeskedők, kimaradni a könnyebb döntéseket választók, kimaradni a hitetlenek táborából.   
Igenis ott a döntés a mi kezünkben is, hogy miből akarunk kimaradni és minek vállaljuk, hogy a részesei leszünk. Ez azonban akár így, akár úgy elhatározást, elköteleződést, tanúságtételt, mély bizalmat kíván. Se egyik, se másik oldalra nem lehet tartozni csak úgy immel-ámmal. Vagy bekenem az életem házának kapuját a bárány vérével, vagy nem. Félig-meddig nem lehet…

Talán jól rámutat ennek a valóságára a már talán ismert Füle Lajos vers is:  
*Siessetek, hamar lejár,  
Kegyelme már régóta vár,  
Ma még lehet, ma még szabad:  
Borulj le a kereszt alatt.*

*Elszáll a perc, az életed,  
Ma még, ha jössz, elérheted.  
Ne késs tovább, ne várj tovább:  
Ma kérd Atyád bocsánatát!*

A mi mennyei Atyánk elkészítette Krisztusban az utat, a szabadítást. Teljessé is tette. De nem kényszerítette ránk. Mondhatni, innentől rajtunk múlik, hogy élünk-e a Bárány vére által, vagy meghalunk nélküle. Isten azt mondja, hogy Ő ki akar hagyni téged kárhozatból, és az örök élet részesévé akar tenni téged! Megváltott, járható utat adott és meg akar erősíteni rá téged. Ő határozottan kijelenti, hogy mi a szándéka veled, de ahogyan az igeszakaszunkban is hallható volt „*legyen a derekatok felövezve, sarutok a lábatokon, bototok a kezetekben, és sietve egyétek”* – ez a döntés nem ér rá. Nekünk is ki kell jelentenünk, hogy akarok-e a megváltás részese lenni. Hogy hiszem-e, hogy Jézus az ártatlan bárány, akinek a vére által nekem is szabadításom van. Neked is nyilatkoznod kell, -most nem lehet kimaradni, tartózkodni a válaszadástól, mint a népszámlálásnál -, ki kell jelentened, hogy kéred-e Istent, hogy Krisztus áldozatáért, hagyjon ki a kárhozatra ítéltek köréből és a bűnbocsánatot adja neked. *„Ma még lehet, ma még szabad: Borulj le a kereszt alatt.”*

Légy a részese te is ennek a vacsorának, a bűnbocsánat ünnepi asztalának! Ahogyan igénkben Isten pontos keretekkel elhívja a héber népet erre a vacsorára, úgy hív el ma és minden alkalommal téged is az úrvacsorára, vagy akár minden nap a megtérésed ünnepére. Ő részessé akar tenni téged, az Ő közösségének a tagjává akar tenni. Ő ki akar hagyni téged rosszból, a bűnből, a kárhoztató ítéletből, ezért mondja neked is: Vegyed és egyed. Vedd a kegyelmet, kérd és fogadd el a bűnbocsánatot és egyed, azaz élj vele, nap-nap után.

A bűnösök, bűnben élők közösségéhez igen, szégyen tartozni, de az elesettek és megmentettek közösségéhez, Isten valódi bűnbánattal élő népéhez nem szégyen, hanem kiváltság. A Krisztus által kapott kiváltság. Te, én egyikünk sem hibátlan, vétettünk és vétünk az embertársaink és Isten ellen is és ezért jön is sokszor a megrovó szó: „és akkor ők a keresztények, a hívők?”. Nos, nem, ha itt megállna a történet, akkor nem. De, ha elfogadom Krisztus meghívását a bűnbánatra és az Ő szabadítását, ha bekenem a Bárány vérével az életem, a hitem ajtófélfáját, akkor már igen. Akkor már az a hívő vagyok, aki nem hibátlan, aki naponta követ el kisebb-nagyobb bűnöket, de naponta vallja is ezt meg és könyörög. Veszi és eszi az Isten kegyelmét.

Nagycsütörtök, az úrvacsora szerzésének ünnepe épp erre emlékeztet: Isten megnyitotta az utat, meghívott az Ő asztalához, az Ő vacsorájához, hogy az enyém és a tiéd is lehessen a Bárány áldozata, hogy tisztán érthessem és zenghessem hálaadással: „*Ma még lehet, ma még szabad”*! Ámen